Akaa-Volley

Akaa-Volley on pirkanmaalainen lentopallon erikoisseura, jonka juuret ovat vahvasti sen perusseurassa A-Volleyssa. Akaa-Volley pelaa miesten lentopallon Mestaruusliigassa. Akaan juniorijoukkueet toimivat A-Volleyn nimissä. 

Vuonna 2025 Akaa Volley voitti ensimmäisen miesten lentopallon Suomen mestaruuden. Aiemmin samana vuonna Akaa ylsi ykköseksi myös Suomen Cupissa. Edellisiltä vuosilta Akaa Volleylla oli kaksi SM-hopeaa ja yksi -pronssi.

 Historia 
pienoiskuva|A-volleyn logo

Akaaseen perustettiin vuonna 1991 uusi lentopalloon ja beach volleyhin erikoistuva seura, jonka nimeksi vakiintui A-Volley. Seura sai Nuori Suomi -sinettiseuran tunnusmerkin vuonna 2005. 

Seuran junioreita useisiin Suomen Mestaruuksiin valmentanut Risto Lahti käynnisti 'Projekti 2010' -nimisen hankkeen, jonka tarkoituksena oli nostaa tuolloin pääosin seuran omista kasvateista koostunut miesten edustusjoukkue 1-sarjaan vuoteen 2010 mennessä. Kaudella 2007–2008 A-Volleyn edustusjoukkue selviytyikin nousukarsintoihin häviämättä peliäkään koko 2-sarjakauden aikana. Nuori, parilla konkarilla vahvistettu joukkue voitti nousukarsinnan molemmissa osaotteluissa Lahden Kimmo-Volleyn ja täytti asetetut nousutavoitteet vuoden etuajassa – Akaassa saatiin seurata 1-sarjalentopalloa jo kaudella 2009–2010.

Joukkueesta SM-liigassa Isku-Volleyn väreissä kauden aikana pelasivat Sauli Sinkkonen, Tomi Mutka, Hannes Mattila, sekä Daniel Kusnetsoff. Isku-Volleyn joukkueesta A-Volleyssa kävi kauden aikana pelaamassa huippuhakkuri Joni Mikkonen, sekä loppukaudesta 150 A-maaottelua pelannut Mika Pyrhönen. Joukkueen valmentajana toimi Risto Lahti, joka samalla oli myös Isku-Volleyn liigamiehistön peräsimessä kakkosvalmentajana. Joukkueessa pelasi myös suomenmestaruuden, sekä SM-hopean kaksi kertaa voittanut Hannu Husu, joka pelasi Tampereen Isku-Volleyssa 2000-luvun menestysvuosien aikana.

Ennen kauden 2010–2011 alkua miesten edustusjoukkuetoiminta päätettiin eriyttää omaksi yhdistyksekseen ja samalla käynnistettiin kunnianhimoinen projekti, jonka lopullisena maalina oli nostaa Akaalainen lentopalloilu tulevaisuudessa Mestaruusliigakartalle. Uusi seura sai nimekseen Akaa-Volley.

Nousu korkeimmalle sarjatasolle toteutui kauden 2016–2017 päätteeksi, kun liigakarsinnassa kaatui Joensuun Liiga-Riento.

 Edustusjoukkue Akaa-Volley 
Akaa-Volley pelaa Lentopalloliiton miesten Mestaruusliigassa. Ensimmäisellä liigakaudella joukkue jäi pudotuspelien ulkopuolelle, mutta sijoittui toisella kaudella runkosarjassa kuudenneksi. Puolivälierissä Savo-Volley vei kuitenkin voiton.

Ensimmäisen mitalin Mestaruusliigassa Akaa-Volley saavutti kaudella 2021–2022 kukistamalla pronssiottelu-sarjassa Hurrikaani-Loimaan otteluvoitoin 2-1. 

Kaudella 2023-2024 Akaa-Volley eteni CEV Challenge Cupissa historiallisesti välieriin asti, häviten siellä kuitenkin tulevalle mestarille Projekt Warszawalle otteluvoitoin 0-2 (0-3, 3-1). Mestaruusliigassa Akaa saavutti hopeaa toisen kerran peräkkäin, kun finaalivastustaja Hurrikaani-Loimaa voitti seurahistorian ensimmäisen Suomen mestaruudensa otteluvoitoin 4-0 (3-1, 1-3, 2-3, 3-0).

Kaudella 2024-2025 Akaa suorastaan dominoi Mestaruusliigaa. Runkosarjan Akaa voitti 8 pisteen erolla, ja se ei hävinnyt kauden aikana yhtäkään kotiottelua suomalaiselle vastustajalle. Joukkue otti loppuotteluissa revanssin Hurrikaanista voittaen finaalisarjan voitoin 4-1 (3-0, 2-3, 3-2, 3-1, 3-1). Tämän myötä Akaa-Volley juhli seurahistorian ensimmäistä Suomen mestaruuttaan kaudella 2024-2025.

 Saavutukset 
Suomen mestaruus: 2025

SM-hopea: 2023, 2024

SM-pronssi: 2022

Suomen Cup: 2025

 Juniorit 
Akaa-Volleyn junioritoiminta jatkaa emoseura A-Volleyn nimissä. Junioreita A-Volleyn seurasta löytyy sekä poikien, että tyttöjen puolelta usean joukkueen voimin. Lisäksi seura järjestää alle kouluikäisille lapsille lentopallokerhoja läpi vuoden. Seuran omia kasvatteja on esiintynyt SM-liigassa, Euroopan ammattilaissarjoissa ja maajoukkueissa asti. Mestaruusliigassa pelanneita A-Volleyn kasvatteja ovat muun muassa Joni Mikkonen, Tuomas Tihinen, Harri Mäkinen, Lauri Tihinen, Hannes Mattila ja Hasse Mattila. Lisäksi A-Volleyn paidassa on nähty eri junioritasoilla nykyisistä huippupelaajista muun muassa Sauli Sinkkonen, Ossi Rumpunen, Antti Poikela, Jani Sippola ja Tomi Mutka.

Lähteet

 Aiheesta muualla 
 Akaa-Volleyn kotisivut

Luokka:Suomalaiset lentopalloseurat
Luokka:Akaalaiset urheiluseurat
Luokka:Vuonna 1991 perustetut urheiluseurat
Luokka:Suomen Työväen Urheiluliiton jäsenseurat